CELEX: E2020C0047
Language: hr
Date: 2020-05-25 00:00:00
Title: Delegirana odluka Nadzornog tijela EFTA-e br. 47/20/COL od 25. svibnja 2020. kojom se Norveškoj odobrava odstupanje od određenih zajedničkih pravila o sigurnosti zračnog prometa u skladu s člankom 14. stavkom 6. Uredbe (EZ) br. 216/2008 [2020/1248]

3.9.2020   
            
            
               HR
            
            
               Službeni list Europske unije
            
            
               L 288/26
            
         
      DELEGIRANA ODLUKA NADZORNOG TIJELA EFTA-E br. 47/20/COL
      od 25. svibnja 2020.
      kojom se Norveškoj odobrava odstupanje od određenih zajedničkih pravila o sigurnosti zračnog prometa u skladu s člankom 14. stavkom 6. Uredbe (EZ) br. 216/2008 [2020/1248]
      NADZORNO TIJELO EFTA-e,
      uzimajući u obzir Akt naveden u točki 66.n Priloga XIII. Sporazumu o EGP-u,
      uzimajući u obzir Uredbu (EZ) br. 216/2008 Europskog parlamenta i Vijeća od 20. veljače 2008. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa i stavljanju izvan snage Direktive Vijeća 91/670/EEZ, Uredbe (EZ) br. 1592/2002 i Direktive 2004/36/EZ (1), kako je izmijenjena („Akt”), kako je prilagođena Sporazumu o EGP-u njegovim Protokolom 1. i Odlukom Zajedničkog odbora EGP-a br. 163/2011, a posebno točkom 3. podtočkom (e) Priloga toj odluci.
      uzimajući u obzir posebno članak 14. stavke 6. i 7. Akta,
      uzimajući u obzir mišljenje Odbora za promet EFTA-e od 6. svibnja 2020. u obliku prešutnog odobrenja, s obzirom na to da je prvotni datum za donošenje mišljenja bio iznimno produljen za mjesec dana zbog krize uzrokovane koronavirusom,
      budući da:
      Norveška je obavijestila Nadzorno tijelo EFTA-e („Tijelo”) i Europsku agenciju za sigurnost zračnog prometa („Agencija”) o svojoj namjeri da odstupi od zahtjeva iz odredbe FCL.905.SFI Priloga I. Uredbi (EU) br. 1178/2011 (2) tako da instruktorima na simulatoru letenja (SFI) dodijeli privilegij provođenja osposobljavanja kandidata za certifikat SFI-ja bez zadovoljavanja zahtjeva da imaju barem tri godine iskustva kao instruktori za ovlaštenje za tip (TRI).
      U članku 14. stavku 6. Akta navodi se da, kada je na drugi način moguće postići stupanj zaštite jednak stupnju postignutom primjenom propisa za provedbu ove Uredbe, države članice mogu, bez obzira na državljanstvo, odobriti odstupanje od tih provedbenih propisa.
      U skladu s člankom 14. stavkom 7. Akta, Tijelo je na temelju preporuke Agencije izdane 29. listopada 2019. (dokument br. 1094402) i ispravljene 6. studenoga 2019. (dokument br. 1095781) procijenilo potrebu za zatraženim odstupanjem i stupanj zaštite koji iz njega proizlazi. Tijelo je primilo na znanje i slično odstupanje koje je Europska komisija pozitivno ocijenila u Odluci Komisije 2014/69/EU (3) te zaključuje da će se tom promjenom osigurati stupanj zaštite jednak stupnju postignutom primjenom zajedničkih pravila o sigurnosti zračnog prometa pod uvjetom da su ispunjeni određeni uvjeti.
      U skladu s člankom 1. Odluke Zajedničkog odbora EGP-a br. 163/2011 i prilagodbom u podtočki (a) navedenoj u točki 3. njezina Priloga, izraz „država(e) članica(e)” obuhvaća, uz značenje iz Uredbe, i države članice EFTA-e.
      U skladu s člankom 14. stavkom 7. Akta, o odstupanju odobrenom jednoj državi članici EFTA-e obavješćuju se sve države članice EFTA-e, koje također imaju pravo primjene tog odstupanja. Ova bi Odluka stoga trebala biti upućena svim državama članicama EFTA-e. Opis svakog odstupanja, kao i uvjeti odstupanja, trebali bi omogućiti i drugim državama članicama EFTA-e primjenu te iste mjere u istovjetnim situacijama, bez traženja dodatnog odobrenja Tijela. Međutim, države članice EFTA-e trebale bi objaviti primjenu odstupanja jer ono može imati učinak i izvan te države članice EFTA-e.
      Mjere predviđene ovom Odlukom u skladu su s mišljenjem Odbora za prijevoz EFTA-e,
      DONIJELO JE OVU ODLUKU:
      
                  1.
               
               
                  Norveška može odstupiti od zahtjeva iz odredbe FCL.905.SFI Priloga I. Uredbi (EU) br. 1178/2011, kako je navedeno u Prilogu ovoj Odluci, pod uvjetom da su ispunjeni uvjeti navedeni u točki 4. Priloga ovoj Odluci.
               
            
                  2.
               
               
                  Sve države članice EFTA-e imaju pravo primjenjivati istu mjeru kako je navedena u Prilogu ovoj Odluci. Države članice EFTA-e o tome obavješćuju Tijelo, Agenciju i nacionalna zrakoplovna tijela.
               
            
                  3.
               
               
                  Ova je Odluka upućena državama članicama EFTA-e. Vjerodostojna je na engleskom jeziku.
               
            
                  4.
               
               
                  Ova se Odluka priopćuje Norveškoj, Islandu i Lihtenštajnu.
               
            
         Sastavljeno Bruxellesu 25. svibnja 2020.
         
            
               Za Nadzorno tijelo EFTA-e, temeljem Delegirane odluke br. 103/13/COL,
            
            Högni KRISTJÁNSSON
            
               Odgovorni član kolegija
            
         
         
            Carsten ZATSCHLER
            
               Potpisuje kao direktor
            
            
               za pravne i izvršne poslove
            
         
      
      
         (1)  SL L 79, 19.3.2008., str. 1.
      
      
         (2)  Uredba Komisije (EU) br. 1178/2011 od 3. studenoga 2011. o utvrđivanju tehničkih zahtjeva i administrativnih postupaka vezano za članove posade zrakoplova u civilnom zrakoplovstvu u skladu s Uredbom (EZ) br. 216/2008 Europskog parlamenta i Vijeća (SL L 311, 25.11.2011., str. 1.), kako je prilagođena Sporazumu o EGP-u njegovim Protokolom 1.
      
         (3)  Odluka Komisije 2014/69/EU od 6. veljače 2014. kojom se Švedskoj i Ujedinjenoj Kraljevini odobrava odstupanje od određenih zajedničkih pravila sigurnosti zračnog prometa, sukladno članku 14. stavku 6. Uredbe (EZ) br. 216/2008 Europskog parlamenta i Vijeća (SL L 39, 8.2.2014., str. 60.).
   
   
      
         PRILOG
         Odstupanje država članica EFTA-e od Uredbe (EU) br. 1178/2011 u smislu privilegija i uvjeta za instruktore na simulatoru letenja
         1.   Opis zahtjeva
         
         Odredbom FCL.905.SFI Priloga I. Uredbi (EU) br. 1178/2011 uspostavljaju se privilegiji instruktora na simulatoru letenja (SFI) te se SFI-ju ne dopušta provođenje osposobljavanja kandidata za stjecanje certifikata SFI-ja. Dijelom-FCL privilegij provođenja tog osposobljavanja omogućen je samo nositeljima certifikata TRI-ja (instruktor za ovlaštenje za tip) pod uvjetom da imaju barem tri godine iskustva kao TRI.
         Dopisom od 11. srpnja 2019. (dokument br. 1080642) norveška vlada obavijestila je Tijelo o svojoj namjeri odstupanja od zahtjeva iz odredbe FCL.905.SFI Priloga I. Norveška vlada o tome je obavijestila Europsku agenciju za sigurnost zračnog prometa („Agencija”) dopisom od 20. kolovoza 2019. (dokument br. 1084282).
         Norveška je predložila da se SFI-jima dodijeli privilegij provođenja osposobljavanja kandidata za certifikat SFI-ja bez zadovoljavanja zahtjeva da imaju barem tri godine iskustva kao TRI.
         2.   Ocjena zahtjeva
         
         2.1.   Nužnost
         
         Kako navodi Norveška, sadašnjom odredbom FCL.905.SFI Priloga I. Uredbi (EU) br. 1178/2011 SFI-ju se ne dopušta provođenje osposobljavanja kandidata za stjecanje certifikata SFI-ja. Dijelom-FCL privilegij provođenja tog osposobljavanja omogućen je samo nositeljima certifikata TRI-ja pod uvjetom da imaju barem tri godine iskustva kao TRI. Mnogi SFI-ji koji rade kao instruktori na tečajevima za SFI-je u Norveškoj ne mogu zadovoljiti zahtjev da postanu TRI s tri godine iskustva. Zbog toga neće moći nastaviti raditi kao instruktori na tečajevima za SFI-je. Isto tako, mnogi sadašnji SFI-ji ne mogu ispuniti zahtjeve koji se odnose na TRI-je iz zdravstvenih razloga.
         Na osnovi procjene trenutačne situacije koju je provela Norveška, ne postoji dovoljan broj TRI-ja koji mogu podučavati dovoljan broj kandidata za certifikat SFI-ja i zadovoljiti potrebe sektora za osposobljavanjem. Zbog toga će, ako se odstupanje ne odobri, doći do manjka kvalificiranih instruktora koji mogu provoditi to osposobljavanje, što će prouzročiti poteškoće u osposobljavanju pilota, pogotovo u području poslovnog/korporativnog zrakoplovstva.
         2.2.   Ujednačeni stupanj zaštite
         
         Norveška je predložila da se SFI-jima koji ne ispunjavaju zahtjev za barem tri godine iskustva kao TRI dopusti osposobljavanje kandidata za SFI. Takvi SFI-ji moraju imati najmanje tri godine radnog iskustva u podučavanju kao SFI, moraju završiti poseban dvodnevni tečaj za instruktore SFI koji provodi instruktor SFI i moraju položiti procjenu stručnosti. Osim toga, Norveška je predložila da se od tih SFI-jeva zahtijeva da polože procjenu stručnosti tijekom tečaja osposobljavanja za SFI kako bi zadržali valjanost svojeg privilegija da budu instruktori SFI.
         Agencija se složila s ocjenom Norveške da se planiranim odstupanjem postiže stupanj zaštite jednak stupnju postignutom primjenom zajedničkih pravila o sigurnosti zračnog prometa, posebno uz predložene dodatne zahtjeve za osposobljavanje i provjeru.
         3.   Opis odstupanja
         
         Odstupanjem od odredbe FCL.905.SFI Priloga I. Uredbi (EU) br. 1178/2011 Norveška može SFI-jima koji ne ispunjavaju zahtjev da imaju barem tri godine iskustva kao TRI dodijeliti privilegij da podučavaju kandidate za SFI.
         4.   Uvjeti povezani s primjenom odstupanja
         
         Takvi SFI-ji moraju imati najmanje tri godine radnog iskustva u podučavanju kao SFI, moraju završiti poseban dvodnevni tečaj za instruktore SFI koji provodi instruktor SFI i moraju položiti procjenu stručnosti.
         5.   Opća primjenjivost odstupanja
         
         Sve države članice EFTA-e mogu primjenjivati ovo odstupanje pod uvjetom da su ispunjeni uvjeti opisani u točki 4.